《白宋瑞自益州和予池上诗来因用韵奉简》
宋代·晁公溯

文宗爱夏日，殿阁生微凉。
高帝思猛士，大风云飞扬。
五子歌洛汭，陶唐有冀方。
诚悬未识此，古意堕淼茫。
我欲起九原，釂以百罚觞。
作诗岂徒然，日月要争光。
吾子堪校讐，行翻芸叶香。
其师缙云老，墓木已三霜。
有怀不及展，往听銮声央。
子能偿彼恨，下泉端不忘。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。